정조 6년 · 목
予曰。大臣出城。則政院之微稟例也。今日李判府事自金吾轉向門外云。政院何無一言耶。右承旨李在學曰。俄者果使錄事言送。而在於臺啓已發之後。故姑爲退送矣。予曰。臺諫事誠非矣。判府事上箚之擧。非在近日。旣是去月晦間之事。則今過一朔之後。忽此發啓者。果何擧措。前左相處分。實出於懲一勵百。警飭一世之意。而近來世道淆雜。無所止泊。果有如此之㢜。故朝筵。至以諫悅爲敎。則或可諦聽以爲息鬧之地。而今乃及是。大抵三司合啓。非比尋常事。且重大事。苟當爲則何待閱月之後。若曰可已。則何必追提於今日。朝廷之上。公議掃地。而惟看上意之如何。以爲進退者。豈不萬萬駭然耶。命善曰。物議則固有之云矣。予曰。不先不後。啓發今日。豈無希旨之嫌。而安免諛悅之罪耶。臺閣言論。無一可恃。至有如此之事。竊爲世道慨然也。且臺啓已爲入啓乎。命善曰。臣等俄於閤外聞之。則啓辭自臺廳傳於承旨之後。繼有次對之命。故未果入啓云矣。予曰。然則判府事出城。果在臺啓前矣。何以臺啓之己發仰奏耶。在學曰。諸臺已傳啓於承旨。故在院諸臣。亦皆輪看。而正書未畢。雖未及入啓。此是已發之啓。則出城言送。適在是時。果不得微稟矣。予曰。前左相處分。予豈得已耶。日前賓筵。縷縷下敎。則似可諦聽。而終無引罪之意。董正百僚。以靖世道。雖不可責之於今世之大臣。職是俱瞻。擧措乖當。處分安得不然。前左相本以畏約之性。今忽强梁者。此無他。近來朝廷之上。風習不能寧謐之致。是以竝與官師相規而無之。是非不明。義理愈晦。朝下處分。予有深量。付諸無隱之義。則入侍臺臣。親聽下敎。甘歸諛悅。不以爲難。甚可怪也。且跡雖如此。情固無他。則自下爭執亦可也。事係甚重。啓不可已。則何待今日而後可也。以此以彼。事涉希旨。臺臣不可謂無罪。若以處分謂之過當。則予將受而爲過。然而此有不然者。處分不過警勵之意。苟非極罪。則三司之相率發啓。豈無承望之嫌耶。入侍三司。一竝推考可也。尙喆等曰。臣等無狀不肖。今承下敎。誨責備至。惶愧無地矣。予曰。卿則以引年之人。何獨於是事。而爲引義之端乎。尙喆曰。輿疾討賊。古人攸行。雖是休退之臣。固當懲討之不暇。臣旣帶職名。又參鞫庭。則情地豈異於他大臣哉。予曰。朝廷之是非。施措之得失。固當責之於首揆矣。近來名義掃地。而果能思矯救之方。世道日下。而亦果有鎭安之計乎。大抵鎭安二字。是予斷斷苦心。且名義有國之大者。則大官恬嬉。庶僚玩愒。今日如昨日。明日如今日。世道朝象。一無可言。要欲鎭安。而無對揚底心。又將明義。而無承佐之人。似此之憂。不一而足。試以向日鞫獄事言之。緩歇以治。究覈不嚴。獄體由是而解弛。人心由是而怠忽。湖賊投疏之變又出矣。雖有包藏凶逆之心。名之以上疏。則安有不言伏以。難於稱臣者乎。此實萬古所無之逆。旣以發捕之後。設鞫處所之請。問郞差下之擧。一時爲急。而政院不請處所。大臣不差問郞。當日光景。實難爲諭。丙丁治獄之時。治獄諸臣。果有沫血飮泣之意。而至於今番。則疏虞莫甚。自推鞫以來。豈有如此之擧乎。蓋治獄不嚴。則義理以之而晦塞。彝倫以之而斁敗。卿等旣居具瞻之位。當圖闡明義理。以爲鎭安之道。而實效未聞。卿等自及。未知爲如何。而予實爲深慨者也。且左相事。情雖無他。跡近厭避。故頃日筵中之敎。不啻丁寧。則以爲今乃大覺。後無如是云者。是豈成說乎。警勵一世。收拾人心之責。專在於大官。而大僚如此。小官可知。尤所慨然者。緩論在上。淸議在下。以爲扶植世道之萬一。自古已然。今乃反是。倫綱法紀。壞傷無餘。如此朝廷。將何以措治乎。不憚煩複。玆又下敎。卿等各自淬勵。以持將頹之倫綱法紀焉。命善曰。亘古所無之凶逆。懲討不暇。而治獄之際。不無解緩。人心世道。當調劑鎭安。而身居以任。不能對揚。若論其罪。則臣爲之首。一則臣罪。二則臣罪。乞賜斧鉞之誅焉。予曰。今此下敎。卿等以爲如何耶。若以爲不可。則當還收矣。尙喆曰。高高在上。聖鑑孔昭。洞諭群下之罪。俾示覺悟之道。此實聖德之事。臣等不勝欽仰矣。命善曰。自承朝筵下敎之後。益覺臣罪之萬萬。以臣才量。萬無挩回之望。辜恩負國。無復可達。亟賜處分。是臣區區之望也。福源曰。臣久居匪據之職。不能鎭安。以致變怪。莫非臣罪。乞賜處分爲。予曰。右相過矣。世道之責。專在於領相。卿何如是乎。命善曰。此莫非臣之罪也。若不罪臣罪。則人無知警矣。存謙曰。被罪之前。何敢晏然入來。而事係懲討。不得不冒沒登筵矣。命善曰。臣於閤外。伏見傳敎。則有罪人勿爲拿來。而以按覈使査問之命。臣等不勝驚㢜。此逆之窮凶極惡。亘古所無。而付之一按使行査者。豈不大損國綱。而有壞獄體乎。予曰。備忘俄已還收。則卿何有是言耶。命善曰。備忘則雖有還收之命。而宣傳官旣已下去。則罪人去就。不在於還收與否。旣拿旋送。非但有駭瞻聆。獄體豈不疏虞乎。福源曰。此等凶逆。何可付之於按使而治之乎。予曰。近來治獄之道。莫甚懈弛。反疏虞。故予欲於正卿中。擇差一人。使之按覈。而雖以事體言之。兵判有受命出戰之法。此亦一例也。其於國體。有何所損乎。此罪人。不過談笑處之。不費聲氣之事。而朱子曰。名義若此。稽顙接踵。無所不至。此是憂歎世道之言也。以今世方之。則亦類是也。豈不大可懼哉。命善曰。同日治獄之不善擧行。莫非臣罪。而以獄體論之。則正卿按獄。雖爲詳覈。旣有王府。則決不可若是苟且矣。命植曰。臣於伊時。亦參鞫庭。則是亦臣等之罪。而至於今番處分。未蒙還收。則輿憤莫泄。獄體壞損矣。善復等曰。如此窮凶絕悖之類。豈可付諸按使而治之乎。履素等曰。亂臣賊子何代無之。而豈有如此賊之凶獰。亘古今通天地所無之變怪乎。發捕之後。還爲下送。以按使治之。決非重獄體之道。貽羞朝廷。亦曰不些。亟收成命焉。予曰。頃者推鞫時。領相外無一人開口發問者。治獄之緩忽。莫此爲甚。是亦觀世道之一端。貽羞朝廷。實爲不些。是以正卿之特命按使。誠有深量。正卿是秩高之人。而且禮判有剛明才。故一則重其獄也。一則擇其人也。是不欲貽羞朝廷而然也。何以按使之治獄。爲貽羞朝廷也。弘淳曰。自本道按覈。雖有已例。而如此凶逆。何可付按使而治之乎。敬玉曰。宣傳官旣已下去。則更有召還之命。然後可以及期拿來。伏願亟收成命焉。予曰。宣傳官下去時。以罪人如在洪忠境內。則還爲下送。若入京圻之境。則仍爲拿來之意。有所分付矣。計其日子。似過本道境內。卿等勿以爲㢜焉。履素等曰。如以治獄不誠。付之按使。則重貽羞於朝廷。乞收成命焉。昌聖曰。群下有罪則罪之而已。今以治獄之不誠。不領國體之壞損。以按使治之。則將置大臣於何地乎。予曰。國體之壞損。不過一時之事。而鞫獄之愼嚴。自是四百年流來之法。以此較彼。孰重孰輕。頃日訊囚。極甚歇後。有當問而不問者。有當覈而不覈者。今若拿來。又復如前。則萬世倫綱。其將掃地。民彝物則。無所賴恃。朝廷之羞。實無可言。如此則初不如就捕之爲愈。故然費心㢜。乃有俄者下敎矣。熤曰。湖西風習。自來獰猂。而近日逆獄屢出。人心無一可恃。若於此逆。不爲拿鞫。則怪鬼輩無所懲畏矣。尙淳等曰。自本道按律。雖有已例。如此凶逆。往牒所無。則不可付之按使。亟允諸臣之請焉。予曰。全保世臣。鎭安世道。雖是今日之急務。而近來朝廷之事。無一人擔着做去者。人心陷溺。變怪層出。前左相處分。安得不然。今玆之敎。又安得不諄複乎。恬嬉玩愒。自大臣下至小官。以爲常事。至於推鞫而極矣。其所發問之際。怠緩莫甚。以致獄情之疏虞。乃有親問之擧。卿等之難於詳問者。爲其世道之鎭安乎。㢜其獄事之漫延乎。是未可知也。命善曰。治獄不審。臣合被重律。而日勢已晚。宣傳官趁卽下送。以爲拿來宜矣。履素等曰。宣傳官俄已出去。則今定別使。以止其行。然後可以及期入來。亟從大臣之請焉。副修撰李喆模等曰。本道按査。終非重獄體之道。卽爲拿來宜矣。予曰。備忘旣已還收。則宣傳官下去與否。卿等何以知之乎。命善曰。以密旨下送事。有馬牌入之之命。故臣等亦以知之矣。予曰。旣曰密旨。則其中辭意。何敢臆料。而馬牌終不入之乎。承旨事。誠爲駭然矣。命善曰。蜜旨下敎。旣在於備忘還收之後。則馬牌何可循例入之乎。予曰。逮捕罪人年近七十云。故昨已密諭。使之緩緩作行。而所到處仍囚。使都事卽爲狀啓矣。狀啓入來後。可知其在於某道境內耳。履素等曰。旣命緩行。則似不過洪忠境內。如待狀啓。則日子漸至差晚。亟賜處分焉。予曰。予已有深量者。諸臣何如是煩聒也。昌聖曰。輿憤所激。不得已也。履素等曰。臣等若不得請。則雖輿㒗之賤。無面可見矣。予曰。諸臣之請。非不欲俯從。而復如前獄之無實。則世道之憂。豈不深㢜耶。命善曰。爲臣子者。不能盡分。以貽聖心之憂㢜。萬死難贖。而豈可以此不念獄體之有損耶。尙喆曰。按覈之命。恐非至當矣。命植曰。臣等數人。罪固難逭。亟賜處分於臣等。而旣拿之凶逆。則不可還送。卽爲拿來宜矣。予曰。卿等之如是爭執。此何擧措。當初下敎。旣有深量。則是非還收之事。謂予可聽。相率來請。無乃以自上處分。姑爲如是。以觀卿等之强聒耶。是亦上下不相孚之一端。豈不慨然耶。弘淳曰。若如聖敎。則人臣豈有覆難之言乎。惟其言莫予違。古人攸戒。諸臣之請。旣非有悖義理者。則俯從宜矣。予曰。卿言好矣。惟予今日之敎。則有異於是矣。華鎭等曰。旣係臣分之不可已者。則雖有下敎。大臣以下。決不當奉承矣。予曰。御將出去。昨日所去將校入來與否知入。李邦一承命出。敬玉等曰。未蒙允兪。下情抑欝矣。履素等曰。不得請則決不敢退。俯賜允徒焉。命植曰。還收成命。實無所損於聖德矣。有寧曰。若以不善治獄。自外按査。則王府置之。安用乎。都承旨嚴璹曰。以罪之輕重。當斷其拿捕與否。安以道之遠近。以決其去就乎。右副承旨沈念祖等曰。爲臣子者。固當沫血請討。安敢含默乎。予曰。當更量處分。大臣姑爲就座。邦一回奏曰。將校姑不入來。故三營將校又爲發送矣。命善曰。小臣雖極無狀。豈敢試探上意。强爲煩䎸乎。俄伏承上下不相孚之下敎。抑塞之至。不知所達矣。予曰。領相過矣。俄者下敎。蓋出於慨怛道之意。而以大體言之。小無指著於領相事。則何如是過當耶。弘淳曰。領相旣當着百事。則安得不如是乎。命善曰。臣誠未仰格。至承此敎。罪實難贖。更無所達矣。予曰。旣捕還送。已送又拿。雖有銷刻之歎。而大臣如此。敬禮之道。何顧於是。當還收矣。命善曰。有下敎然後。罪人可以拿來矣。命書罪人拿來密旨訖。予曰。御將持此傳敬出去。定送本營將校。邦一承命出。命善曰。罪人拿來後。當以推鞫擧行乎。予曰。以推鞫爲之。命善曰。澤徵方有緊急之慮云。臣等若又犯染。則闕內出入。實有不安者。以慶煕宮庭鞫擧行似好。故敢達。予曰。澤徵有緊急狀乎。判義禁可知之矣。命植曰。緊急事則臨時爲之。故姑不入來。而俄聞都事之言。則雖於今夜。不無致斃之慮云矣。予曰。旣非時御所。則似無庭鞫之例。未知如何也。尙喆曰。前例有無姑捨。旣不可於本府。則豈無通變之道乎。予曰。庭鞫傳敎。則罪人入來後頒布。福源曰。都事中拿處之人。合有變通之道矣。予曰。大臣待命時。綠事言送。在於朝前。而都事則向午來言。極爲駭然。此亦出代可也。予曰。騎士或有入來者乎。邦一曰。騎士則尙無一人入來。而龍虎營敎鍊官。俄纔入來。故問其消息。則以爲都事二十日四更。過果川界。而宣傳官則鷄鳴時經過云矣。予曰。此大臣與前左相有異。雖同爲別箚。而箚頭箚末。不無間鳥。尤爲過當矣。予曰。以大臣事。處分三司。而罰止推考者。果如何耶。命善曰。啓辭適發於今日者。事涉如何。而公議之拂鬱。亦已久云矣。予曰。苟是公議。何待今日而後發之耶。朝筵下敎。旣是丁寧。俄者下敎。又復諄複。則爲三司者。安敢如是葛藤乎。履素等曰。奉朝賀金致仁。以逆尙之從姪。賊翊之外叔云云。未及畢達。予曰。臺臣事。萬萬駭然矣。今此擧措。旣出於希旨。則豈非奉行天討者耶。此路一開。必將禍人家國而後已。臺啓體貌。雖曰重大。而比諸世道之憂。豈不反輕。且摧折臺言。雖關後弊。其發也希旨。則豈無譴責之道乎。大抵一啓而句斷三大臣。前所穻聞。若此不已。世無完人。朝廷將空。此則決不可拘於體貌。難於處分。三司諸臣。一竝罷職。予曰。罷職傳旨。何不書出也。在學曰。啓辭姑未畢達。故臣不敢奉承下敎矣。予曰。此豈承旨之所不可書者耶。啓體甚重。安以罷職之人。而有傳啓之事乎。榻敎卽爲書出。予曰。不必更出榻敎。俄者傳敎中推考二字沫去。以罷職改書出。予曰。因一大臣譴罷之命。繼發三大臣之啓。人心之陷溺。世道之危險。有不可不言。而從今以後。朝廷處分。將不得罪一人竄一人耶。若有處分之事。則擧相奔波。至於今番事而極矣。人心之保合。已無其期。世道之壞亂。實爲深憂矣。予曰。廟謨有可稟定者乎。命善曰。別無回啓之事。而有水操狀啓矣。予曰。奏之。